Tv-kunderne strømmer væk fra TDC

TDC taber både kunder, omsætning og indtjening. Det viser selskabets årsregnskab, der blev offentliggjort mandag morgen. Faldet skyldes negativ vækst på tv- og fastnet, som kun delvist opvejedes af vækst i mobil- og bredbånd, skriver Finans.dk.

Tv-kunderne forlader Yousee i stort tal – 72.000 kunder valgte i 2019 at forlade Yousee. Det er især konflikten med Discovery, der får skylden.

Alene i sidste kvartal mellem oktober og december valgte 24.000 tv-kunder at smutte videre. I tredje kvartal var det tal på 19.000. Dermed fortsætter udviklingen fra 2018, hvor 57.000 kunder valgte at forlade Yousee.

TDC omsatte for i alt 17 milliarder kroner, hvilket er omkring 300 millioner kroner mindre end i 2018. Driftsresultatet endte på 6,5 milliarder kroner, hvilket også er mindre end året før, og overskuddet efter skat var på 180 millioner kroner.

Tv-kunderne strømmer væk fra TDC