Kunder i tusindvis flygter fra TDC

Der er ikke meget at glæde sig over i det seneste kvartalsregnskab fra telegiganten TDC. Regnskabet blev præsenteret torsdag morgen og det viser, at TDC har svære udfordringer. I løbet af bare tre måneder har mere end 19.000 tv-kunder enten klippet kablet eller flyttet til en anden udbyder. Samtidig har 13.000 bredbåndskunder sagt farvel til TDC i samme periode.

Kundeflugten er naturligvis gået ud over omsætningen, der er faldet med knapt 3 procent til 4,2 milliarder kroner i forhold til samme periode sidste år – og overskuddet er skrumpet med 63 procent fra 261 millioner til 97 millioner kroner.

Ifølge TDC er der dog også en anden grund til at overskuddet er skrumpet; selskabet har brugt mere end 1 milliard kroner på investeringer. Særligt til fiberudrulninger og forberedelser til 5G-netværket. I marts måned lovede den daværende topchef, Allison Kirkby, at TDC ville have et landsdækkende 5G-netværk allerede i 2020.

Allison Kirkby er i øvrigt siden smuttet fra firmaet til fordel for Telia.

Det er ikke bare tv- og bredbåndskunder, der siger farvel til telegiganten. Regnskaberne viser også, at selskabet har færre mobil- og fastnetkunder end i forrige kvartal.

Kunder i tusindvis flygter fra TDC