Tesla sælger flere biler end nogensinde, men taber stadig penge

Elon Musk kunne i nat præsentere det seneste kvartalsregnskab for Tesla, der viste et skuffende stort underskud på trods af, at bilproducenten sælger flere biler end nogensinde. Underskuddet var ganske vist mindre end i forrige kvartal, men det er stadig markant større end analytikerne havde forventet – og det viser at Model 3 endnu ikke er populær nok til at løfte selskabet op fra de røde tal på bundlinjen.

Tesla leverede knapt 96.000 biler i kvartalet, der strækker sig over april, maj og juni, hvilket er ny rekord for selskabet. Omsætningen voksede også med 59 procent til 6,35 milliarder dollars i  forhold til forrige kvartal, men analytikerne havde forventet en omsætning på mindst 6,43 milliarder dollars. Selv om det måske ligner en bagatel, så fik det Teslas aktie til at styrtdykke 11 procent onsdag aften, amerikansk tid.

Regnskabet viser også, at den absolut mest populære model er Model 3 (læs vores anmeldelse lige her) , mens salget af både Model S og Model X er gået helt i stå. Det var forventet, da Model 3 er nyere og billigere, men udfordringen er, at S og X tjener flere penge til Tesla per solgt bil. Det betyder, at selskabets margen faldt fra 20,2 procent i første kvartal til 18,9 procent i seneste kvartal.

Ifølge Bloomberg vil Tesla satse på et positivt resultat i årets tredje kvartal, men selskabet siger også, at det helt store fokus er at levere flere biler og udvide kapaciteten. Tesla bygger i øjeblikket på lokal Model 3-produktion i Kina og Model Y-produktion i Freemont, USA, mens  der er planlagt en såkaldt gigafabrik et endnu unavngivent sted i Europa.

Læs hele regnskabet her:

Tesla sælger flere biler end nogensinde, men taber stadig penge